बहरहाल, मैंने सोचा था कि कलकत्ता-पटना के बीच आते-जाते कुछ समय निकाल लूँगा। पर यह हो नहीं पाया। पटना में एक मैनेजर, एक विज्ञापन प्रतिनिधि और एक सर्कुलेशन एक्जिक्यूटिव की नियुक्ति हो गई। अब छपाई, विज्ञापन, सर्कुलेशन की जिम्मेदारी मैनेजर और उनके साथ काम कर रहे लोगों की थी। दफ्तर भी किराए पर ले लिया और छपाई के लिए भी एक संस्थान से बात हो गई। यानी अब कलकत्ता में और रुकने की संभावना खत्म हो चुकी थी। आदेश के मुताबिक पटना जा कर मुझे जल्दी से जल्दी संपादकीय टीम बनानी थी। बिहार के कुछ प्रमुख शहरों में संवाददाता और स्ट्रिंगर रखे जाने की भी योजना थी। बोरिया-बिस्तर बाँध कर परिवार के साथ मैं पटना रवाना हो गया। कुछ समय बाद मेरी पत्नी विभा और बिटिया को कलकत्ता लौट जाना था।